Jarðskjálftahrinan við Keili heldur áfram og hafa um 600 skjálftar mælst frá miðnætti. Tveir þeirra voru af stærðinni þrír.
Jarðskjálftahrinan hófst á mánudaginn og síðan þá eru skjálftarnir orðnir á fjórða þúsund. Sjö þeirra hafa mælst yfir þrír af stærð, sá stærsti 3,8 laust fyrir hádegi í gær og fannst hann vel á suðvesturhorni landsins. Flestir skjálftar mældust á fimmtudaginn, þá voru þeir 1300 talsins en í gær voru þeir um þúsund.
Sigþrúður Ármannsdóttir er náttúruvársérfræðingur á Veðurstofu Íslands.
En þetta virðist vera á svipuðu róli og hefur verið. Það koma skjálftar á mínútu fresti, kannski örlítið bil á milli en þetta er bara mjög þétt virkni. Þeir eru enn á sama dýpi, alltaf á 5, 6 kílómetra dýpi, þannig að það er mjög lítil breyting í þessari hegðun.
Ekkert hefur gosið í Geldingadölum síðan 18. september og er þetta lengsta goshlé frá því þar hóf að gjósa þann 19. mars. Lengsta goshlé fram að því var níu dagar í byrjun september. Sérfræðingar segja þó ótímabært er að lýsa yfir goslokum og sagði Magnús Tumi Guðmundsson, jarðeðlisfræðingur, við fréttastofu í gærkvöldi að sagan geymi dæmi um löng goshlé.
Um 600 skjálftar hafa mælst við Keili frá miðnætti. Litlar breytingar hafa orðið á jarðskjálftavirkninni frá því hrinan hófst á mánudaginn. 